
DIMITRIE CANTEMIR 


Scurtă povestire despre stârpirea familiilor lui Brâncoveanu şi a 
Cantacuzinilor 


cca. 1719, publicată prima dată în 1772 


Uimitoarele revoluţii ale dreptei răzbunări a lui Dumnezeu asupra 
familiei lui Brâncoveanu şi a Cantacuzinilor, vestiți în Valahia 


1. Constantin Cantacuzino - fiul lui Seitan Oglu Cantacuzino, cel 
spânzurat de sultanul Murad al treilea, tatăl Cantacuzinilor din Valahia - a 
fost osândit la leat 7172 la moarte prin gâtuire de către domnul Grigorie 
Ghica. Pricina a fost că i-a purtat gând rău și voia să-l pârască pe Grigorie 
cu vicleşug la Poartă. 


2. Acest Constantin avea şase feciori: Șerban, Drăghici, lordache, 
Matei, Constantin stolnicul și Mihail. 


3. Șerban, spurcând (cum umblă vorba nu puţin la munteni) patul 
domnului Duca și ieşind la iveală nelegiuirea făcută de el, temându-se de 
cazne, a plecat la Țarigrad, unde, dezvinovăţindu-se în faţa turcilor prin 
dare de bani, a luat domnia muntenească la leat 7187, ianuarie, ziua a, 
şasea. 


4. A început corespondenţă cu preaputemicii Europei, și mai ales cu 
chesarul, cu ţarul și cu craiul leșesc. A încercat de multe ori să se lepede de 
turci şi să-și alăture armele creştinilor, dar, fiind împiedicat de fiecare dată 
de fraţii, săi, îşi părăsea planurile. 


5. După aceea, la leat 7197, adunând o oaste de vreo 20 000 și făcând 
rost de 40 de tunuri mari şi de asemenea pregătind şi zaherele pe câţiva ani, 
s-a gândit să pornească război fățiș contra turcilor, vrăjmașii întregii 
creştinătăţi. Pentru aceea, i-a trimis pe patru dintre boierii săi credincioşi Si 
care erau de aceeași părere cu el la chesarul Leopold ca să-l vestească 
despre planurile sale, să hotărască împreunarea armelor și supunerea şi să 
fie ţinuţi totdeauna sub ocrotirea lui. Constantin stolnicul și Mihail, fraţii 
săi, şi Constantin Brâncoveanu, nepotul său, dintotdeauna potrivnici 
faptelor sale cucemice, văzând că nu-l pot întoarce cu vorbele lor 
măgulitoare de la cele plănuite, au hotărât să-l dea pierzaniei și astfel, în 
puţine zile, cu ajutorul unei slugi care servea băuturi, l-au ucis cu otravă 
(cum se zvoneşte) la sus-pomenitul leat, octomvrie ziua 29. 


6. După ce au săvârșit această ucidere de frate, îngrijindu-se mai mult 
de chiverniseala lor decât de cea a creştinilor, Constantin stolnicul Si Mihail 
spătarul l-au ales la domnie pe Constantin Brâncoveanu, care, jelind numai 
de ochii lumii moartea neașteptată a unchiului său, a primit nu cu o mică 
bucurie, abia ascunsă, schiptrul domnesc, iar cu averile Si bogăţiile răpite de 
la Șerban a dobândit întărirea domniei sale de la Poartă. Pe văduvă, soția lui 
Șerban, cu singurul ei fiu şi cu cele trei fete i-a băgat în temniţă, 
amenințând-o nu numai că-i va face rău, ci și că o va da pierzaniei împreună 
cu copiii ei, dacă nu-i va da 250 000 de taleri, sub pretext că atât ar fi 
cheltuit el la turci ca să n-o trimită cu copiii la Țarigrad (ceea ce ea, 
sărmana, dorea cu tot dinadinsul). 


7. Aflându-se la o aşa mare ananghie, ea a cerut sprijinul chesarului, 
iar la rugămintea ei, chesarul Leopold l-a trimis pe generalul Veterani cu 
7000 de ostași, care au slobozit-o pe sus-numita doamnă cu copiii ei din 
prinsoarea de la mănăstirea Cotroceni, unde era păzită, și au dus-o în 
Transilvania, sub ocrotirea chesarului. O, Doamne, îndelung răbdătorule! 
Brâncoveanu însuși, copil fiind, după moartea tatălui său (pe care domnul 
Grigorie poruncise să-l spânzure, tot pentru vina unui vicleșug uneltit 
împreună cu Constantin), fusese luat de unchiul său Șerban, ţinut bine și cu 
o creştere aleasă, iar mai apoi înălţat la dregătoria de vel-logofăt, se ridică 
acum precum un vrăjmaş jurat împotriva copiilor Si a văduvei celui ce-l 
hrănise, îl ocrotise și fusese binefăcătorul său, domnul Șerban. 


8. Totuşi, ca să nu fie socotit de preaputernicii creştinilor drept un 
vrăjmaș al creştinităţii, a început, făcând la fel ca Șerban, să aibă 
corespondenţă cu domnitorii creştini, dar cu ce inimă urma a arătat-o; ori 
cum, a primit (drept răsplată) de la chesarul Leopold tituluşul de principe al 
Sfântului Imperiu Roman, el Si familia lui, pe veci. A mai primit şi de la 
împăratul Petru întâiul, monarhul întregii Rusii, mare încredere și prietenie. 


9. La leatul de la Hristos 1703, lui Brâncoveanu - în zilele viziratului 
lui Rami Mehmed-Pașa, care (atatat de Alexandru Mavrocordat) i-a fost cel 
mai aprig dușman - i s-a trimis vorbă, din porunca sultanului Mustafa, să se 
înfăţișeze în luna aprilie a anului pomenit la Adrianopol (unde se afla pe 
atunci sultanul) pentru ca, mazilindu-l, fie să-l trimită în surghiun, fie să-l 
osândească la moarte. El însă, prin mijlocirea muftiului de atunci, 


Feizullah-Efendi, cu o mare sumă de bani a scăpat de această nenorocire și 
a fost lăsat iarăși să revină în ţara sa, cu titulușul de domn ebedi, adică pe 
veci, care i-a fost hărăzit lui și familiei sale. 


10. După ce s-a reîntors în Valahia, Brâncoveanu - pe care spaima de 
turci îl făcuse, ca Si pe Cain, să tremure de amărăciunea morţii, precum 
dinții lui Lazăr, încrezându-se într-ai săi, dar mai ales în stolnicul 
Constantin Cantacuzino, l-a înștiințat despre toate treburile privitoare la 
corespondenţa sa cu domnitorii creștini, destămuindu-i ultimele sale planuri 
şi spunându-i că mai bine ar dori să moară cerșind o bucată de pâine pe 
pământ creştinesc decât să mai treacă vreodată peste Dunăre spre Țarigrad. 


11. Întărindu-se în această hotărâre a sa, Brâncoveanu şi-a clădit o 
curte într-unul din satele (pe care le cumpărase mai înainte în Transilvania), 
iar comorile de aur, argint şi de pietre scumpe și le-a pus în păstrare în 
orașul transilvănean Koronstat, o sumă însemnată de monezi la Veneţia, o 
alta, nu mai mică decât aceasta, a dat-o la Cabinetul chesarului, cu procente 
anuale. 


12. Între timp, s-a întâmplat că pacea dintre Măriile lor ţarul Si 
sultanul, încheiată la Carloviţ, care îl stânjenea cel mai mult pe craiul șved, 
a fost ruptă. Încă înainte de ruperea păcii, capuchehaiele sale, aflate la 
Poartă, i-au dat de știre lui Brâncoveanu despre aceasta. Văzând acestea, 
Brâncoveanu a început să se frământe în fel și chip cu gândul ce sa aleagă 
dintre aceste două: ocrotirea chesarului (care îi fusese întărită de mai multe 
ori) pentru sine Si ai săi, până la un prilej fericit, sau ocrotirea Măriei Sale 
țarului, pe care, prin David, trimisul său la Moscova, iar mai apoi prin 
Castriotul îl încredințase Si îi făgăduise că, atunci când va fi nevoie, nu 
numai că își va uni armele împotriva turcilor, ci va alătura la polcurile 
țarului şi o oaste numeroasă de bulgari Si de sârbi (care, după voia sa, 
susținea că era gata) și legându-se să-i dea destule zaherele (pe care, într- 
adevăr, le avea strânse, îndeajuns de multe, în mănăstiri și în alte locuri şi 
popasuri) şi să-l slujească cu credinţă și dreptate. 


13. Văzând acestea, Constantin Cantacuzino, ca o vulpe bătrână, a 
început să născocească zi de zi noi vicleşuguri, păgubitoare politicii. 
Brâncoveanu, dorind să primească sfaturi mai lămuritoare de la ai săi, şi 
mai ales de la amintitul Constantin, ce trebuie să facă, le-a arătat situaţia, 


zicând: „Pacea dintre ţar Si sultan a fost ruptă; trimisul deosebit, domnul 
Tolstoi, este întemnițat la Edikule; războiul împotriva rușilor este vestit prin 
firmane; craiului şved i s-a promis ajutor. Lui Dimitrie Cantemir, care, este 
pus domn în Moldova (în locul mazilitului Nicolae Mavrocordat), i s-a 
poruncit cu tărie să păzească hotarele, pentru ca dușmanul să nu poată afla 
ce se petrece la turci, şi să ridice neîntârziat un pod peste Dunăre; din 
schimbările acestor lucruri se vede limpede că turcii vor porni război contra 
ruşilor.” 


14. Constantin, văzând înclinarea lui Brâncoveanu, cu o prefăcută 
smerenie, i-a dat un sfat măgulitor, zicându-i: „Într-adevăr, ar fi bine să ne 
lepădăm de jugul turcesc, dar nu mai înainte ca polcurile ruseşti să treacă 
peste Dunăre. Căci cine ştie dacă vom avea o soartă mai bună sub 
stăpânirea rusească; nu va cădea, oare, asupra noastră urgia chesarului, nu 
vom fi supuși, oare. robiei tătăreşti, noi și ai noştri Si tot norodul întregii 
tări?” 


15. Cu aceste păreri potrivnice, Constantin Cantacuzino a întors gândul 
lui Brâncoveanu de la planul cucernic început mai înainte, însă l-a sfătuit să 
nu întrerupă corespondența Si făgăduințele de sprijin trimise ţarului prin 
Castriotul, dar amândouă erau mincinoase. Căci cu puțină vreme mai 
înainte, o seamă de boieri moldoveni, părăsindu-l pe Nicolae Mavrocordat, 
au plecat în Transilvania, printre aceştia aflându-se Si Dimitrasco Racoviţă, 
ginerele lui Mihail Cantacuzino, fratele mai mic al lui Mihail Racoviță, 
domnul de acum al Moldovei, pe atunci mazilit, căruia socrul său, Mihail 
Cantacuzino, îi dezvăluia prin scrisori toate sfaturile date lui Brâncoveanu, 
iar Dimitraşco Racoviţă îl înştiința despre toate acestea pe fratele său, 
Mihail Racoviţă. Mihail-Vodă, pe atunci întemnițat la Edikule, i-a trimis 
vizirului de atunci, Kiuprili Oglu Numan-Paşa, în scris, cuvânt cu cuvânt, 
toate sfaturile lui Brâncoveanu, primite de la fratele său din Transilvania, 
dar în zilele viziratului său toate acestea au fost păstrate sub mare tăcere. 
Dar după ce Numan-Pașa a fost mazilit, sultanul i-a poruncit mai întâi lui 
Mehmed-Paşa, care îl înlocuise, să ştie că Brâncoveanu, domnul Valahiei, 
uneltește răzvrătirea, şi de aceea să găsească un mijloc de a-l prinde Si a-l 
aduce la Țarigrad, ca să fie pedepsit. 


16. Tot atunci a sosit şi hanul crâmlean, Devlet Gherai, chemat la sfat 
cum să fie duse lucrurile la bun sfârșit, căruia, de îndată ce a fost înștiințat 
despre începerea războiului cu ţarul, i s-a spus mai întâi despre mazilirea Si 
prinderea lui Brâncoveanu, învinuit de ai săi de răzvrătire. Hanul a dat de 
îndată sfatul ca Dimitrie Cantemir, numit domn al Moldovei, să fie făcut 
domn al Valahiei şi să i se dea orice putere Si firman pe care le-ar cere el, 
pentru ca, după ce îl va prinde şi îl va trimite pe Brâncoveanu la Țarigrad, 
să rămână el însuși domn în Ţara Muntenească, iar în Moldova să-l pună 
domn pe fratele său sau pe cine îl va alege el. 


17. Acestea fiind astfel hotărâte, hanul tătăresc s-a întors în Crimieea, 
iar Dimitrie Cantemir, la leat 1710, în luna noiembrie, a plecat în Moldova, 
iar din Moldova urmând să plece cu cai de postă în Valahia. 


18. Cum a lucrat, Dimitrie Cantemir după ce a sosit în Moldova pentru 
cauza creştinilor este cunoscut Cabinetului Măriei Sale ţarului. A fost însă 
pârât de Brâncoveanu şi de Cantacuzino prin scrisori de taină ca fiind 
nevrednic de încredere şi că el este creştin doar cu numele, dar în faptă este 
cu totul turcit, și aşa mai departe. 


19. În pofida acestora, Măria Sa ţarul, privind faptele sale, a primit 
credința făgăduită de el, pe cât de înţelept, tot pe atâta de mărinimos, și i-a 
poruncit să se împace cu domnul Valahiei și să-și unească puterile în folosul 
tuturor creştinilor. La fel i-a poruncit și lui Brâncoveanu, ca el, lăsând la o 
parte vechea vrăjmășie, să ştie că domnul Cantemir este primit sub credința 
Măriei Sale. 


20. Brâncoveanu, primind această poruncă de la Măria Sa ţarul, sub 
chipul de a lega prietenie, l-a trimis la Dimitrie Cantemir pe secretarul său 
Corbea (care trăieşte acum la Kiev), hiritisindu-l nu în scris, ci prin vorbe, 
pentru că s-a făcut credincios Măriei Sale ţarului, că a trecut, în tractat 
ponturile privitoare la sine şi la domnia sa, că) s-a ridicat şi se trudeşte 
împreună pentru cauza atât de mult dorită, ca un adevărat creştin, cerând, pe 
lângă acestea, să-i facă cunoscut în ce chip s-a închinat el cu ai săi Măriei 
Sale ţarului. 


21. Dimitrie, fiind încunoştiințat de credinţa pe care Brâncoveanu a 
jurat-o de mulţi ani Măriei Sale ţarului, i-a dat de veste prin acelaşi Corbea 


despre sine că i-a făgăduit Măriei Sale ţarului credinţa sa şi i-a jurat că, 
atunci când va fi vremea prielnică, își va dovedi cu toată stăruința slujba sa. 
Pe de altă parte, el Brânooveanu să se păzească de turci, ca să nu fie prins 
înainte de vreme, şi pe lângă aceasta i-a mai dezvăluit Si toată îndatorirea 
sa, adică cum i s-a poruncit să-l prindă, dacă va fi cu putinţă, şi să-l trimită 
sub pază puternică la Țarigrad. Si altele. 


22. Auzind acestea, ce a făcut nefericitul Brâncoveanu? Abătând singur 
asupră-și mânia dumnezeiască, fără nici o teamă de Dumnezeu, a făcut 
cunoscute în amănunt aceste cuvinte ale lui Dimitrie Cantemir craiului șved 
care se afla pe atunci la Bender. A mai adăugat și ca el să aibă grijă ca 
oastea şvedă şi cazacii lui Mazeppa, care se aflau la Iași în cvartirele de 
iarnă, să nu fie dați de către domnul Dimitrie pe mâna rușilor. 


23. Craiul şved i-a trimis degrabă scrisoarea lui Brâncoveanu vizirului, 
care chiar atunci îşi strângea oastea la Adrianopol, iar șvezilor Si cazacilor 
le-a poruncit să părăsească de îndată Iașii și să plece la Bender. 


24. Acestea le-a scris deci Brâncoveanu craiului șved, iar vizirului i s-a 
plâns că nu poate îndeplini poruncile cele atât de trebuincioase sultanului 
privind strângerea zaherelelor, pregătirea lemnelor pentru construirea 
podului la Dunăre, adunarea castei Si altele, fiindcă Dimitrie Cantemir, 
domnul Moldovei, a scos vorbă în toată Valahia cum că el este mazilit din 
domnie de către Poartă și că va fi, în scurtă vreme, prins și trimis în lanţuri 
la Țarigrad. 


25. Aflând vizirul acestea de la craiul șved Si de la Brâncoveanu, a 
chemat capuchehaia lui Dimitrie Cantemir și l-a înștiințat despre cele scrise 
din partea craiului şi a lui Brâncoveanu. Vizirul s-a prefăcut a nu-i da 
crezare lui Brâncoveanu deoarece îl ştia ca un răzvrătit fățiș. Capuehehaia 
lui Cantemir, deși cunoștea lucrurile, a spus că îşi pune chezășie viaţa, dacă 
acestea se arată a fi adevărate, şi de îndată i-a trimis domnului său în taină o 
scrisoare prin care îl înştiinţa că este învinuit de craiul Sved şi de domnul 
Valahiei că este răzvrătit și hainit. 


26. Şi astfel, vizirul a pus sub straja capuchehaia lui Dimitrie, iar 
serascherului de Bender i-a poruncit ca, de îndată ce Cantemir va sosi cu 
oastea sa la Bender, să-l pună în lanţuri şi să-l trimită înaintea vizirului. O 


altă poruncă a trimis-o domnului Dimitrie însuși, ca la 23 aprilie să vină 
negreşit cu oastea sa la Bender. 


27. Brâncoveanu, cu o astfel de politică a lui Constantin Cantacuzino, 
mai mult măgulit decât îndrumat, a încălcat credința dată Măriei Sale 
ţarului și, săpând groapa altuia, şi-a pregătit sieși capcana de neînlăturat. O, 
inimă vicleană, o, dreptate dumnezeiască! La acelaşi leat, 1711, Măria Sa 
țarul, care urma să intre în Moldova pentru apărarea și slobozirea creștinilor 
de sub jugul turcesc, l-a trimis din vreme în sprijinul lui Dimitrie Cantemir, 
aflat la ananghie, pe general-maiorul - pe atunci încă brigadier - Kropotov, 
cu câteva polcuri. În urma lui a sosit feldmareșalul Boris Petrovici. Peste 
puţin timp a ajuns şi însuși Măria Sa ţarul si, sosind la Iași, cât de statornic 
şi de credincios l-a găsit el pe Dimitrie Cantemir nu ni se cade să vorbim 
mai mult aici, deoarece însuși Măria Sa ţarul este încunoștinţat îndestul 
despre acestea. 


28. La Măria Sa ţarul, care mai zăbovea la Iaşi, a sosit şi Castriotul 
(sau mai bine zis Iscariotul), ca trimis de taină de către Brâncoveanu însuși. 
Acesta amesteca diferite vorbe sub numele de pace, numai spre a tărăgăna 
lucrurile; treaba lui adevărată era însă să arate că domnul său Brâncoveanu 
şi Constantin Cantacuzino erau foarte darnici în făgăduieli, dar nu erau în 
stare să le îndeplinească, şi, mai cu seamă, că nu pot asigura zaherelele atât 
de trebuincioase Măriei Sale ţarului, arătând drept pricină sosirea vizirului 
şi a hanului tătarilor, care era deja și el pe aproape, cât şi nenorocirile 
păgubitoare de acum (ca și cum treburile celor viteji trebuiau să fie numai 
pentru el nepăgubitoare), pentru el însuși și pentru întreaga ţară fără să dea 
măcar nişte zaherele sau orice alt sprijin ar fi dat. 


29. Acestuia i s-a alăturat Si o faţă bisericească oarecare, care sub 
chipul sfinţeniei uneltea viclesuguri diavoleşti. O, Doamne, cum diavolul n- 
a putut niciodată să-i ispitească pe oamenii Domnului fără fățărnicia 
sfințeniei! luda apostolul l-a vândut pe Hristos iudeilor și păgânilor. Arie a 
făcut aceeași ticăloşie; patriarhul Nestorie l-a despărţit pe Fiul Domnului de 
Fiul Mariei. Aşa era şi acesta, o unealtă a prefăcătoriei, cel mai ales vas al 
diavolului, care a pus la cale o capcană pentru oastea creștinească și 
necinstitul de el n-a șovăit să-l dea pe mâna dușmanului pe însuși unsul lui 
Dumnezeu. 


30. Acestea erau deci uneltirile desarte ale oamenilor diavolului. 
Dumnezeu însă, ale cărui cugete stau departe de cugetele oamenilor, priviți- 
ce a făcut: Inimile dușmanilor, chiar în flăcările lui Marte, în trăsnetele lui 
Jupiter şi Vulcan, au ridicat binefăcător steagurile prevestitoare de pace, au 
încheiat capitulaţiile care întăreau îndată această pace, pe temerari cinstite Si 
bune de primit. Si altele, despre care se va vorbi mai jos, la locul potrivit. 


31. Mai departe, se cuvine să arătăm cum s-a vădit răzbunarea lui 
Dumnezeu. Un oarecare boier moldovean, fiul lui Gavriliţă, după nume și 
faptă Lupul, adică un lup, a fost trimis, în urma poruncii de taină a Măriei 
Sale ţarul, de către domnul Dimitrie Cantemir, cu bani numărați 8 000 de 
taleri, în Bugeac, spre a cumpăra (chipurile în numele sultanului) zaherele, 
şi care, cumpărând cele de trebuinţă, s-ar fi putut alătura fără nici o greutate 
taberei rusești, dar s-a oprit la o mănăstire, numită Florești, care era la 
numai două mile depărtare de tabăra Măriei Sale ţarului, pricinuind că nu ar 
fi avut destule căruţe, ceea ce nu era adevărat. Căci acesta fusese sfătuit prin 
scrisorile lui Brâncoveanu și Cantacuzino să nu se grăbească să le trimită 
zaherelele ruşilor, dar dacă ei înșiși vor ajunge până acolo, să nu-i oprească 
să-şi ia acele zaherele. Ca pricină arătau ca dacă vor birui ruşii 
dezvinovăţirea va fi pregătită, și anume cât de greu era să adune carele în 
astfel de vremuri. Dacă vor birui turcii, va avea mărturia vădită a credinţei 
sale față de turci, căci, având atâtea grâne, n-a vrut să le dea vrăjmașului. Pe 
lângă acestea, Lupul acela a ţinut neîncetat corespondenţă cu vizirul şi cu 
Brâncoveanu, trimițându-le amândurora în fiecare zi veşti despre orice se 
întâmpla în tabăra rusească şi nu a lăsat nimic la o parte din ceea ce ţinea de 
slujba de trădător. 


32. Brâncoveanu, fiind înștiințat de trimisul său Castriotul şi de sus- 
numitul Gavriliţă Lupul despre numărul oștilor Măriei Sale și despre 
puterea lui, îl încuraja tot timpul pe vizir, care abia trecuse peste munții 
numiţi Cenghe, în Misia, dându-i de știre că oastea rusească avea numai 36 
000 şi că nu are nici un fel de zaherele; de aceea nu era primejdios să se 
grăbească, punându-se chezaș că victoria va fi a lui. 


33. Măriei Sale ţarului vulpea vicleană i-a scris că turcii s-au și 
apropiat de Dunăre şi că un număr oarecare de bosnieci Si de arnăuți au să 
treacă prin Valahia sa pentru a păzi căile şi trecătorile de pretutindeni, toate 


acestea fiind minciuni. De aceea, el nu poate nicidecum trimite zaherelele 
(pe care le făgăduise și le avea gata pregătite), cu atât mai puţin nu poate să- 
şi unească armele sale, și a cerut ca să se dea porunci ca, dacă nu întreaga 
oaste rusească, măcar o parte oarecare din ea să se apropie de hotarele 
Valahiei; la fel, dacă nu mă înșel, îndemnau Si trimisul său Castriotul şi 
domnul Toma Cantacuzino. 


34. Şi astfel s-a stabilit ca domnul general Rânn să meargă împreună 
cu Toma Cantacuzino cu 5 000 de ostași în Valahia. Unde, trecând peste 
râul Șiret, a împresurat orașul Brăila, aflat pe malul Dunării, şi în a patra zi 
l-a luat cu asalt. 


35. între timp, un alt general rus, lanus a fost trimis cu alți 7 000 de 
ostași ca să ocupe un loc pe lângă Fălciu, unde să se dea lupta, pe care 
vizirul l-a înconjurat cu toată oastea turcească si tătărească. Dar el s-a apărat 
cu dârzenie şi, retrăgându-se, s-a împreunat din nou cu tabăra rusească. Si 
altele. 


36. Vizirul l-a urmărit cu toate ordiile sale, de asemenea, s-a apropiat 
de tabăra rusească, așezată la locul numit Stănilești, unde a avut loc o luptă 
foarte crâncenă, ce a ținut trei zile. Și altele. 


37. In ziua a patra, spre seară, după tunetele războinice ale lui Marte, a 
început să strălucească lumina păcii dorite și au fost trimiși soli deosebiți 
pentru, întărirea capitulaţiilor de pace, Si altele. 


38. După ce s-a încheiat pacea între cele două țări, Măria Sa ţarul a 
mers la Lehia, iar turcii către Dunăre, și altele. La întoarcerea sa de acolo, 
vizirul l-a luat cu el pe sus-numitul Lupul și l-a trimis înainte la Varna, iar 
apoi, aducându-l la Adrianopol, fără să arate care i-a fost adevărata vină, a 
poruncit să i se taie capul. 


39. Dar să ne întoarcem la tragedia lui Brâncoveanu Si a 
Cantacuzinilor. În timp ce Măria Sa ţarul sosea la Iaşi, cum s-a mai spus, tot 
atunci şi Brâncoveanu, împreună cu ai săi, s-a dus de la Bucureşti spre 
Dunăre şi le-a scris turcilor că, la porunca sultanului, este gata să meargă 
împotriva dușmanului, iar Măriei Sale ţarului i-a scris că așteaptă 
apropierea lui, ca să-i poată trimite zaherelele. L-a minţit pe Hristos, l-a 


mințit și pe Mahomed, dar cu o asemenea faptă s-a adeverit acea pildă a lui 
Solomon, luminată de Duhul Sfânt care glăsuiește: Gura care grăieşte 
minciuni ucide sufletul. Ceea ce apoi într-adevăr întâmplarea a şi arătat-o. 


40. După ce s-a încheiat acea campanie, Brâncoveanu, dorind să se 
arate în faţa sultanului drept cel mai credincios supus, a răspândit zvonul cel 
mai nerușinat, scriind la Veneţia şi Viena și în alte ţări creştine cum că rușii 
au crezut că vor înfrunta şi înfrânge nebiruita putere a sultanului cu 
stacanele lor de vinars. În afară de aceasta, a dat porunci straşnice ca oricine 
care prin faptă ori prin gând ar avea legături cu rușii să fie socotit vrăjmaș 
fățiș al ţării și al Măriei Sale sultanului și să fie prins Si osândit la moarte. 
Constantin stolnicul se bucura și se lăuda, între două pahare, că sfaturile 
sale au avut o putere nu mai prejos decât cele ale lui Ahitofel, că el a 
prevăzut totul cu mintea lui ascuţită și că toate s-au petrecut ca după 
rânduială, aşa cum le-a gândit el. O, Saule în chip de prooroc! Si astfel, 
împreună cu hiritiselile, i-au trimis daruri foarte mari sultanului la 
Adrianopol, în întâmpinarea vizirului. 


41. Dar, cum spune o zicală, viclenia se înfrânge cu viclenie. Căci cei 
ce şi-au închipuit că i-au biruit cu vicleşugurile lor pe cei doi preaputernici 
monarhi s-au încurcat ei înșiși în mrejele lor. Pentru că sultanul a început să 
aducă la îndeplinire ceea ce își pusese în gând (adică să-i stârpească dintre 
cei vii pe Brâncoveanu şi toată familia Cantacuzinilor). În ce chip? Mai 
întâi a dat un firman de obşte, la care s-a adăugat o fetva a muftiului, că 
dacă cineva, de acum înainte, îl va numi pe domnul Valahiei ghiaur, adică 
necredincios, acela va fi socotit el însuși necredincios, și să ştie toată lumea 
că lui Brâncoveanu nu-i lipsește decât credința mahomedană, în rest, 
slujbele şi credinţa lui le întrec pe acelea ale multora dintre turci și sunt 
foarte plăcute lui Dumnezeu. 


42. Aceste laude din partea sultanului, bietul Brâncoveanu, orbit de 
îngâmfare și de mândrie, le-a înghiţit cu gâtlejul deschis, ca pe o undiță 
aruncată la peşti ascunsă în fărâmele de pâine. Și astfel, a început de atunci 
să-i dispreţuiască nu numai pe străini, dar şi pe ai săi Si pe Cantacuzinii 
apropiaţi, ocărându-i uneori de a fi nepăsători Si nepricepuţi în orânduirea 
treburilor, iar alteori învinuindu-i de trădare, dar fără temei, alteori 
socotindu-i necredincioși față de Dumnezeu și de ţară, față de sine Si de 


sultan și amenintandu-i că va dovedi aceasta, spunându-le în faţă: „Voi face 
ca toată lumea să-și dea seama cine este Brâncoveanu și familia sa şi cine 
sunt Cantacuzinii și familia lor! Voi face ca în casele Si curţile voastre să 
umble oamenii până la genunchi în sângele Cantacuzinilor. Voi sunteţi cei 
care l-aţi trimis, spre pierzania mea, pe Toma spătarul (aceasta era dregători 
a sa în Valahia) în tabăra rusească. Voi cei care l-aţi omorât cu otravă pe 
unchiul meu și fratele vostru, pe domnul Șerban, voi cei care, mai demult, l- 
aţi dat rob leşilor pe Duca, cel ce a fost domn mai întâi în Moldova Si apoi 
în Valahia, voi cei care îmi întindeţi mie laţuri zi de zi, dar acum uneltirile și 
gândurile voastre îmi sunt deja cunoscute, precum Si sultanului Si lui 
Dumnezeu.” 


43. Grăind Brâncoveanu aceste cuvinte atât de amenințătoare, 
Constantin Cantacuzino s-a tulburat și, sfătuindu-se cu fratele său Mihail Si 
cu copiii lor, au socotit că e mai bine să-l răstoarne ci mai înainte pe 
dușmanul lor decât să fie ei doborati de vrăjmaș și le-a spus o pildă destul 
de cunoscută tuturor: Cândva, doi vrăjmași călătoreau pe aceeaşi corabie şi 
vremea fiind cumplită s-au aflat în primejdie de moarte; atunci unul dintre 
ei l-a întrebat pe corăbier de unde va începe să se scufunde corabia, de la 
pupă sau de la proră? Corăbierul i-a răspuns că de la proră, iar acesta zise: e 
bine, căci îl voi vedea măcar cu o singură minută mai înainte pe vrăjmașul 
meu pierind, iar după aceea pot să mă prăpădesc şi eu. 


44. Şi hotărându-se astfel, au început să pregătească treaba privind 
mazilirea şi pieirea lui Brâncoveanu. În acel timp se mai afla încă în 
Transilvania, plecat acolo, Dimitrie Racoviţă, fratele lui Mihail Racoviţă, 
domnul Moldovei (care, pe atunci, trăia la Constantinopol), ginerele lui 
Mihail Cantacuzino, despre care s-a pomenit mai sus. Amintitul Dimitrie 
Racoviţă de aceea fugise în Transilvania fiindcă fusese osândit la moarte de 
Brâncoveanu, pentru că venise şi el la Iaşi, la Măria Sa ţarul fără voia 
domnului. De aceea, Cantacuzinii i-au trimis scrisori de taină și l-au învăţat 
ce şiretlicuri şi învinuiri trebuia să scrie el împotriva lui Brâncoveanu și să 
le trimită la Țarigrad, la fratele său, Mihail Racoviţă, pentru ca acesta să le 
înfățișeze, la vremea potrivită, vizirului şi altor mari dregători ai Porții. 
Care a şi făcut întocmai, după cum se povestește mai jos. 


45. Lui Constantin Cantacuzino nu i-a fost greu să-i întindă năvodul 
aducător de moarte lui Brâncoveanu, deoarece nu numai că îi cunoştea toate 
tainele și corespondențele lui cu chesarul, cu ţarul Si cu ceilalți stăpânitori 
creştini, dar şi păstrase la el toate copiile scrisorilor Si chiar unele scrisori în 
original, din care, alegând ponturile înfățișate mai jos, a scris în felul 
următor și, prin pomenitul Dimitrie Racoviţă din Transilvania, le-a trimis 
vizirului Ali-Pasa la Țarigrad. 


Ponturi de învinuiri împotriva lui Brâncoveanu, trimise de către 
Cantacuzini la Poarta Otomană: 


e 1-mo. Că el încă mai are în taină corespondenţă cu împăratul roman Si 
cu cel rusesc, cu craiul leșesc și cu Republica Venețiană Si le face 
cuoscut acelor preaputernici tot ce se petrece în ascuns la Poarta 
Otomană. 

e 2-do. Că împăratul Leopold a întărit prin hrisovul său, dat la leat 1695, 
ianuarie, ziua 30, la Viena, şi i-a numit pe veci pe Brâncoveanu și pe 
toți urmaşii săi de parte bărbăteasca principi ai Sfântului Imperiu 
Roman, pentru credincioasele și multele sale slujbe, după cum se 
spune chiar în hrisov. 

e 3-tio. Că a luat de la supuși dări mari, numai în folosul său, pe care le- 
a trimis spre păstrare în vistieria chesarului si în Republica Venețiană. 

e 4-to. Că, pricinuind, că ar avea nevoie de a schimba aerul, el trăieşte 
şapte luni pe an la Târgovişte, spre marea îngreunare a supușilor, dar 
de fapt, fiindcă se teme de mazilire și ca să poată fugi la nevoie în 
Transilvania, unde şi-a dobândit sate - pe unele cumpărându-le cu bani, 
iar pe altele primindu-le în dar de la chesar - în care și-a clădit cetăți și 
palate. Si altele. 

e 5-to. Că se pregăteşte deja să se hainească și să fugă cu toată familia sa 
fie la Veneţia, fie la Viena, undi de şi-a trimis mai înainte agenţii săi. 

e 6-to. Că Toma Cantacuzino a plecat în Rusia din porunca și cu știrea 
sa. 

e 7-mo.Că şi-a făcut trâmbiţe de argint la Viena, cum n-a avut vreodată 
nici chiar sultanul. 

e 8-vo. Că a bătut monede de aur în Transilvania, cu numele şi cu chipul 
său, de mare preţ și numeroase, de la doi până la zece galbeni, dintre 


care s-a trimis una la Țarigrad, pentru ca sultanul să se incredinteze de 
adevăr. 


Acestea au fost deci învinuirile mai de seamă, ticluite asupra lui 
Brâncoveanu de către Cantacuzinii săi, la care au fost adăugate și nişte copii 
ale unor scrisori din corespondenta sa cu stăpânitorii creștini, pe care, 
primindu-le vizirul, le-a înfățișat sultanului si s-a dat poruncă din partea lui 
de a se trimite în Valahia un om de încredere, care să audă chiar de la 
Cantacuzini dacă toate cele vestite din Transilvania în numele lor sunt 
adevărate. Aceluia, după ce a sosit acolo, ei nu numai că i-au întărit că toate 
acestea erau adevărate, dar că mai sunt și multe alte mari nelegiuiri ale sale 
împotriva Măriei Sale sultanului, însă ei nu pot nici să înceapă, nici să le 
dezvăluie pe acestea atâta timp cât se află el la domnie. 


46. După ce trimisul acela s-a înapoiat cu acea știre, s-a hotărât ca 
sărmanul Brâncoveanu să fie prins de viu, în orice chip. Și tocmai pe când 
vizirul se gândea la acestea (parcă pentru a se împlini răzbunarea lui 
Dumnezeu), Brâncoveanu - care avea să o ceară de soție pentru fiul său 
Radu pe fiica prințului Antioh Cantemir - ca să vină, cu învoirea vizirului, 
de la Țarigrad în Valahia spre a se face nunta, i-a trimis vizirului o scrisoare 
cu un astfel de înțeles: Deoarece acum câţiva ani fiul nostru a fost logodit 
cu fiica prințului Antioh Cantemir, iar acum, pentru că fratele lui a părăsit 
credința faţă de sultan Si s-a hainit la ruși, nu pot să nu mă tem să: nu se 
ivească vreo bănuială dacă vom face după obiceiul legii noastre. Pentru 
aceasta, dacă vizirul nu va binevoi să-și dea fericita învoire, el este gata să 
strice logodna făcută (deși ar fi împotriva legii creștine) și să găsească 
pentru fiul său o altă mireasă, după fericita bunăvoință a sultanului său. 


47. Vizirul, primind scrisoarea lui Brâncoveanu, a găsit tocmai în acea 
scrisoare calea pierzaniei sărmanului Brâncoveanu, după cum plănuise el în 
sufletul său, şi i-a răspuns că nu numai că îi îngăduie să o aducă de la 
Țarigrad în Valahia pe logodnica fiului său (cu toate că ea este nepoata 
hainului Dimitrie), dar, pentru credinţa lui, nu o dată arătată, o va lăsa să 
plece cu mare cinste, dându-i pentru alai capugi-bași Si ceauși. lar el să 
întocmească totul după pofta inimii sale şi, spre a-și arăta slava sa în fața 
altor principi, să facă nunta fiului său cu o solemnitate cât se poate de mare. 


48. Acestea erau scrise în scrisoarea vizirului, dar în mintea sa avea 
înscris altceva, deoarece el se aștepta ca Brâncoveanu să-l trimită la 
Constantinopol pe fiul său, însoțit de un mare număr de rude, pentru a-și lua 
de acolo logodnica. Pe lângă aceasta, are să-si aducă și pietrele scumpe, 
comorile de aur și de argint (pe care le păstra la Korona, în Transilvania), 
pentru înfrumusețarea fastului călătoriei. Si vizirul nu s-a înşelat în părerile 
sale. Căci Brâncoveanu, primind de la vizir o astfel de împuternicire 
deplină, fără să bănuiască nimic despre nenorocirea ce i se pregătea, a 
hotărât să trimită fără întârziere la Constantinopol, pentru a o lua în 
siguranţă pe logodnica fiului său, nu pe fiul, ci pe fiica sa cea mai mare, cu 
soţul ei, cu multe podoabe și cu multe comori trebuincioase pentru 
înfrumusețarea atât a fiicei, cât şi a logodnicei. 


49. Şi astfel, Brâncoveanu, pregătindu-se pentru sărbătorirea nunţii, şi- 
a adus toată averea din Transilvania și a lăsat-o pe fiica sa să plece cu mare 
alai la Constantinopol. Între timp, vizirul vorbind în taină cu unul din 
apropiații casei sale zicea că: Este un lucru uimitor, și chiar nu pot să mă 
dumiresc, ce are la inimă si cât este de credincios acest domn al Valahiei. 
Căci dacă judecăm după darurile lui bogate, trimise zilnic, după silinţa sa Si 
râvna cu care îndeplineşte poruncile sultanului, după cârmuirea dreaptă Si 
cuvenită a ţării şi altele, s-ar părea că este vrednic de toată încrederea. Dar, 
pe de altă parte, după cum sunt pe deplin încunostinţat de către oamenii săi 
de casă, că unelteşte să se hainească Si să fugă, l-aş socoti drept 
necredinciosul cel mai netrebnic şi mai nerecunoscător. De aceea, trebuie să 
cercetăm mai îndeaproape faptele sale, iar apoi să judecăm ce să facem cu 
un astfel de om; și astfel s-au sfătuit să-l mazilească şi să-l pedepsească cu 
moartea pentru nelegiurea hainirii. 


50. Întărind acel sfat, vizirul a dat poruncă şi l-a numit pe un oarecare 
Mustafa-Aga capugi-basa și a pregătit toate, potrivit îndemnului trimis mai 
înainte de Cantacuzini, dar au mai zăbovit puţin, până când fiica lui 
Brâncoveanu, care plecase deja din Valahia, avea să sosească la Țarigrad. 


51. O, soartă neştiută și de nepătruns hărăzită de Dumnezeu! Pe când 
se urzeau toate acestea la Constantinopol, s-a întâmplat ca un oare care 
medic grec, pe nume Anton Corea, să pregătească la curtea lui Kaimakam- 
Paşa doftoriile pentru un oarecare bolnav; a venit atunci, pentru a-l vizita pe 


bolnav, secretarul vizirului şi, printre alte discuţii, a spus Si aceasta, că 
domnul Valahiei este socotit un răzvrătit, că pentru mazilirea și prinderea lui 
a fost numit un capugi-basa, care urmează să plece peste câteva zile. Şi 
altele. Auzind acestea, sus-numitul medic le-a povestit unui alt grec, prieten 
de-al său, iar acela, fără nici o zăbavă, i-a dat pe de plin de ştire lui 
Brâncoveanu, printr-o scrisoare, ce nenorocire i se pune la cale. 
Brâncoveanu a destăinuit acea scrisoare sfetnicilor săi, și în primul rând lui 
Constantin Cantacuzino, iar aceştia i-au răspuns: Preaînălțţate Doamne, se 
apropie sărbătorile Sfintelor Paşti, iar grecul acela are nevoie de bani Si de 
aceea, printr-o astfel de scorneală, crede că va primi ceva de la milostenia 
ta. Toate celelalte sunt minciuni, după cum o arată scrisorile atât de 
binevoitoare Si de milostive față de tine primite de la vizir. Si astfel, după 
îndemnul sfetnicilor celor mincinoși şi fățarnici, grecul acela care i-a 
înfățișat adevărul a rămas disprețuit Si a fost socotit nevrednic nu numai de 
a primi daruri, dar nici măcar un răspuns. 


52. Astfel, spre nenorocirea de neînlăturat care îl aștepta pe 
Brâncoveanu, la leat 1714 a fost trimis cu porunca de mazilire capugiul 
Mustafa-Aga, un vechi prieten al lui Brâncoveanu, care a sosit în luna 
martie, în ziua de 23, la București Si s-a prefăcut a nu avea nici o poruncă 
pentru domn, ci numai că era trimis la pașa din Bender și că, mergând el 
într-acolo, a adăstat să-l viziteze și pe domn, ca pe un vechi prieten al său. 
Fiind primiţi la han în aceeași zi de capugi-bașa, Cantacuzinii l-au învăţat 
noaptea în taină ce trebuia să facă a doua zi. Căci i se poruncise prin viu 
grai de către vizir să nu înceapă să facă nimic fără sfatul Cantacuzinilor. 


53. În zorii zilei a doua, capugi-bașa l-a înștiințat pe domn printr-o 
slugă a sa că este deja timpul să plece la drumul său și de aceea să 
binevoiască să-l primească în audienţă. Brâncoveanu, orbit de norocul său 
de invidiat, fără să bănuiască nimic, a poruncit să fie condus la el capugi- 
başa cu alaiul obișnuit si tocmai la vremea când toţi boierii obișnuiau să fie 
prezenţi la curtea domnească, iar Brâncoveanu l-a primit cu cinste; după el 
au intrat doisprezece slujitori ai săi, numiţi ciohodari, care aveau ascunse 
sub haine hangere Si pistoale. Acelora li se poruncise ca, dacă domnul nu va 
asculta porunca sau se va împotrivi, să-l taie cu săbiile Si să-l ucidă de 
îndată. 


54. După cuvântările ceremoniale，capugi-basa a spus că are să-i dea 
de ştire ceva de taină Si de aceea să poruncească să părăsească cu toții 
încăperea, în afara tălmaciului. Când s-a făcut aceasta, a scos porunca şi a 
început să-i grăiască: Într-adevăr, n-aş fi vrut să-ţi aduc eu ţie, prietenul 
meu, astfel de veşti, dar credința mea față de sultan mă sileşte să săvârşesc 
ceea ce mi s-a poruncit. Să știi deci că eşti mazilit din domnie şi dat sub 
straja celor de faţă; aceia l-au înhățat de îndată, i-au legat mâinile și 
picioarele şi l-au târât într-una din odăile cele mai dinlăuntru. 


55. Îndată după aceea, capugi-bașa a început să citească o altă poruncă 
de obşte către Cantacuzini și către ceilalți boieri munteni, în care se arăta că 
Brâncoveanu este un răzvrătit Si vinovat de a-l fi supărat pe Măria Sa 
sultanul. De aceea Si este mazilii, și fără nici o întârziere urmează să fie 
trimis, sub pază puternică, cu întreaga sa familie și cu toată averea lui la 
Poartă. lar dacă va cuteza cineva să se împotrivească poruncii sultanului, să 
ştie toţi că au să sosească, fără întârziere, douăsprezece mii de ostaşi, care îi 
vor pustii cu focul şi cu sabia pe toţi locuitorii. 


56. Cei ce n-au cunoscut lingușirea Cantacuzinilor s-au cutremurat la 
auzul acestora, numai singuri Cantacuzinii, bucurându-se, au răspuns că 
nimeni dintre supușii sultanului, nu numai cu fapta, dar nici cu gândul, nu 
se va împotrivi; să fie toate după porunca sultanului. 


57. A doua zi, pentru punerea noului domn și pentru trimiterea la 
Poartă a celui mazilit, a sosit Si imbrihorul Ahmed-Aga, care, intrând în 
divan, unde se aflau deja adunaţi toți boierii, le-a citit un firman în care, 
pomenindu-se fățiș numele lui Ştefan Cantacuzino, fiul lui Constantin 
Cantacuzino, a anunţat că este pus domn al Valahiei; acela însă s-a prefăcut 
că nu este vrednic de o astfel de cinstire Si că nici nu i se cuvine atâta 
milostivire. Imbrihor-aga, trăgându-l parcă cu sila la mijloc, l-a îmbrăcat cu 
caftan (cum este obiceiul) Si l-a silit să se așeze pe tronul domnesc. 
Săvârşindu-se acestea, a fost recunoscut și salutat de către toţi ca domn. 
Constantin Cantacuzino, ca un crocodil, eu un ochi se prefăcea că îi pare 
rău și plânge nenorocirea lui Brâncoveanu, iar cu celălalt se bucura şi se 
veselea pentru împlinirea dorinţei lui. 


58. După săvârşirea acestei tragedii, Ștefan, noul domn, fie pentru a se 
dezvinovăţi, fie pentru a tămâia cu fumul mândriei ochii bietului 


Brâncoveanu, stăpânul său, a intrat în încăperea unde acesta era ţinut strâns 
legat şi a zis că îi pare rău să vadă o astfel de schimbare neașteptată, despre 
care nici prin gând nu i-a trecut, spunând că atunci când fusese el supus 
unui astfel de domn se simţea un om fericit; îmbrăcând însă straiele 
domnești, a ajuns mai nenorocit decât toţi. Brâncoveanu i-a răspuns: 
„Fiindcă în starea de faţă a lucrurilor toate mi se par şi sunt jalnice, am o 
singură bucurie, că te văd pe tine, nepoate, iar nu pe un străin ca urmaș al 
meu.” Și a mai adăugat și aceasta: „Băiatule, Ștefane! Dacă toate relele ce 
mi s-au întâmplat îmi sunt trimise de la Dumnezeu, fără mijlocirea nimănui, 
pentru păcatele mele, facă-se voia lui cea dumnezeiască, dar, dacă s-au 
întâmplat din răutatea omenească a celor ce se bucură de pieirea mea, 
Dumnezeu să le ierte acest păcat vrăjmaşilor mei, dar să se păzească aceştia 
de strașnica mână a dreptei răzbunări a lui Dumnezeu.” 


59. După aceea, nefericitul Brâncoveanu, cu soţia Si cu cei patru fii ai 
săi și cu soția fiului celui mai mare, care avea în braţe un copil (care acum a 
mai rămas numai el singur printre cei vii, din tot acest neam), Si cu cei patru 
gineri (ale căror soții au rămas în Valahia) au fost duși sub o pază puternică 
la Constantinopol și în ziua întâia a Sfintelor Paşti, la leatul mai sus 
pomenit, trecând Dunărea, au sosit în orașul Rusciuk din Misia, în aceeași 
zi a Sfintelor Paşti, pe fiica cea mai mare (despre care s-a pomenit mai sus 
că fusese trimisă de tatăl ei la Țarigrad pentru a o lua de acolo pe logodnica 
fratelui ei, fiica prinţului Antioh Cantemir), în timp ce asculta slujba la 
Patriarhie, câțiva ieniceri au scos-o din biserică după poruncă și în mijlocul 
uliței i-au smuls toate pietrele preţioase şi alte podoabe, iar pe ea au dat-o în 
paza lui ceaus-basa şi pe soţul ei în paza lui başbakikuli, adică a maimarelui 
ispravnicilor birurilor obşteşti, și toată averea ei a fost înscrisă Si dată în 
vistieria sultanului. 


60. După trei săptămâni Brâncoveanu a fost adus la Țarigrad Si 
întemnițat, cu întreaga-i familie pomenită, la Edikule, în locul cel mai 
întunecat. După plecarea lui Brâncoveanu din Valahia, imbrihor-aga, 
strângând toate averile sale mișcătoare (și înregistrând pe cele 
nemișcătoare) le-a trimis la Țarigrad, împreună cu Văcărescu, vistierul 
secret şi sfetnicul său de taină, pus în lanţuri. 


61. Băgat în temniță, Brâncoveanu poate că ar fi scăpat de osânda la 
moarte dacă domnul Ştefan Cantacuzino Si tatăl său Constantin, cu 
ponegririle lor neîncetate, cu învinuirile lor drepte și nedrepte, nu ar fi atatat 
împotriva lui furia sultanului, şi care îl pârâu neîncetat, şi în taină, şi pe față, 
pe bietul Brâncoveanu, dezvăluind fără teamă corespondenţele lui, atât pe 
cele mai de demult, cât şi pe cele mai noi, cu stăpânitorii creştini, precum și 
planurile sale de a-l trăda pe sultan la vremea potrivită. Adăugând la aceste 
rele altele Si mai rele, au trimis înaintea lui imbrihor-aga, care pleca de la 
Bucureşti, pe câţiva oameni cu jalbe, învăţaţi de ei, care i s-au plâns că în 
vremea numeroșilor ani de tiranie ai lui Brâncoveanu au fost ruinaţi de el, 
fiindcă o mare parte din averile lor au fost date chesarului, ţarului și altor 
stăpânitori creştini, ca să le câștige prietenia cu ajutorul unor daruri mari, 
aşa că acum, din pricina sărăciei şi a jafurilor, ei nu au de unde plăti birurile 
sultanului. 


62. Sultanul, înfuriat de aceste învinuiri de căpetenie aduse împotriva 
lui Brâncoveanu de ai săi, a poruncit să fie chinuit până ce va destăinui 
bogăţiile ascunse. Si astfel fa fost dus din Edikule la Furnus (aceasta este o 
temniță din cazarma bostangiilor, unde se fac cercetările de taină) şi judecat. 
Acolo, Brâncoveanu cu fiul său cel mai mare, Ștefan, au fost supuși, timp 
de cinci zile, la cele mai cumplite cazne, până ce au mărturisit toate cele 
privitoare la trădarea şi la bogăţiile lor. 


63. De asemenea, în ziua de 15 august, fiind aduşi în faţa sultanului, s- 
a poruncit să li se taie capetele. Brâncoveanu, când l-a văzut pe călău 
venind cu sabia scoasă, s-a adresat, se spune, copiilor, zicând: „Copii, fineti- 
vă tare! Am pierdut tot ce am avut pe lumea aceasta, să ne mântuim măcar 
sufletele noastre și să, ne spălăm păcatele noastre cu sângele nostru!” Şi, 
astfel, a fost tăiat mai întâi Văcărescu, dregătorul său, în al doilea rând 
Matei, fiul cel mai mic, în al treilea rând Badul (acesta a fost logodnicul 
fiicei lui Antioh Cantemir), în al patrulea rând Ştefan, cel de-al doilea 
născut, în al cincilea rând Constantin, primul născut, iar în sfârşit însuși 
sărmanul domn Brâncoveanu, ale căror trupuri au fost aruncate în mare, iar 
capetele lor, înfipte în sulițe lungi, au fost purtate câtva timp pe ulițele 
orașului, unde un crainic striga că așa vor sfârşi toţi trădătorii. 


64. Sfârşindu-se aceste tragedii, doamna văduvă, cu nepotelul cel mic, 
cu singura fiică și cu cei patru gineri, ca să scape de temniţă și de primejdia 
morţii, s-au răscumpărat, obligându-se să dea, după învoială, 250 000 de 
taleri, sumă pe care au plătit-o din strângerile lor de bani; ea și ceilalți care 
au fost cu ea ar fi scăpat cu totul dacă domnul Ştefan n-ar fi înduplecat 
Poarta prin vicleșugurile sale şi deopotrivă cu o sumă de arginţi ca să fie 
trimiși în surghiun la Kotaiu (un oraş în Asia Mică, la opt zile depărtare de 
Constantinopol), unde ea a stat trei ani. Apoi a fost slobozită în Valahia (cu 
înapoierea tuturor moșiilor soţului), unde trăieşte şi acum. 


Starea nefericită a domniei preanefericitului Ştefan Cantacuzino și 
jalnicul sfârșit al Cantacuzinilor 


1. Ștefan Cantacuzino a primit firman de domnie de la Poartă în ziua 
de 23 aprilie a anului mai sus pomenit. 


2. Sultanul, care avea de gând să stârpească, la timpul potrivit, întreaga 
familie a Cantacuzinilor, deoarece i se adusese la cunoştinţă de către unii 
boieri munteni că domnul Ștefan a tăinuit la el o mare parte din pietrele 
scumpe ale lui Brâncoveanu, a început să-i zică vizirului: „Acești câini, care 
nu s-au sfiit să mă înșele și să mă linguşească nu numai pe mine, ci şi pe 
domnul lor Si pe toţi ceilalți stăpânitori creştini, trebuie să moară tot ca nişte 
câini.” 


3. La leat 1716, ianuarie, ziua 21, a venit la Bucureşti pentru mazilirea 
lui Ștefan un capugi-başa, pe care domnul Ștefan l-a primit ca de obicei, 
fără să bănuiască nimic. lar acela, scoțând un firman al sultanului, l-a pus 
pe un grămătic turc să-l citească în faţa tuturor, în care se spuneau acestea: 
„Este destul cât timp a ţinut Ștefan domnia; de aceea, sultanul, binevoieşte 
ca Nicolae Mavrocordat, domnul Moldovei, să treacă la domnia 
muntenească, iar el să plece la Constantinopol, unde milostenia şi 
mărinimia sultanului îi vor arăta de unde poate avea multu mirea unui trai 
îmbelșugat și fericit.” 


4. In acelaşi an, ianuarie, ziua 25, domnul Ștefan şi tatăl său 
Constantin Cantacuzino Si Păuna, soţia lui Ștefan, cu cei doi fii, Radul Si 
Constantin, au plecat la Constantmopol, unde lui Ştefan i s-a îngăduit la 


început să locuiască în Casele muntenesti; prietenii săi, atât creştini, cât şi 
turci, se duceau la el slobozi, fără să știe că vizirul îi vrea moartea. 


5. Vizirul Ali-Pașa, care pe atunci strângea oastea la Adrianopol 
împotriva  Moreei, i-a scris  caimacamului  Constantinopolului să 
tălmăcească ultima scrisoare a generalului-guvernator al Transilvaniei către 
Ștefan şi să o arate sultanului, spre a se da astfel în vileag necredinţa lui față 
de sultan și corespondenţa lui tainică cu chesarul. Făcându-se acestea, 
| Cantacuzinii] au fost aruncaţi, din porunca sultanului, mai întâi în temniţa 
bostangi-başi-ilor, apoi, în săptămâna Preasfintei Treimi (căreia ei nu i-au 
păstrat credinţă), în 1716, iunie, ziua 7, la ceasurile patru din noapte, a fost 
gâtuit mai întâi Ștefan, apoi tatăl său Constantin, iar capetele lor, jupuite și 
umplute cu bumbac, au fost trimise vizirului la Adrianopol, iar trupurile lor 
aruncate în mare. După puţine zile, au fost aduși sub o pază puternică la 
Adrianopol Mihail Cantacuzino, fratele lui Constantin Cantacuzino, şi 
Radul Dudescul, soţul sorei domnului Ştefan, şi, fără nici o cercetare, au 
fost gâtuiţi de îndată. lar Păuna, soţia domnului Ștefan, cu cei doi fii, a fost 
ascunsă de niște creștini şi printr-o minunată mijlocire a lui Dumnezeu a 
izbutit să fugă de la Constantinopol la Xeapole și, după ce a fost la Roma, 
Viena și Veneţia, a sosit la Sanktpiterburh, unde Si acum, din preaînalta 
milostivire a Măriei Sale ţarului, îşi petrece viaţa. Să înveţe răufăcătorii că 
nu vor birui nicidecum milostenia și dămicia făcătorilor de bine și că în 
această monarhie pravoslavnică se păstrează pe deplin acea dumnezeiască 
poruncă: Faceţi bine celor ce vă urăsc! 


